सफाई कर्मचारियों ने कहा अब रूठे तो मानेंगे नहीं
शनिवार को सफाइकर्मियों के नेताओं व नपा सीएमओ के बीच चर्चा के बाद सफाईकर्मियों ने रविवार से प्रस्तावित हड़ताल वापस ले ली थी। नेताओं का कहना है सहमति बन गई है। सीएमओ 117 कर्मचारी रखने को तैयार हैं। जबकि चर्चा के तीन दिन बाद भी नियुक्ति नहीं होने से क्षुब्ध सफाईकर्मियों ने आगाह किया है कि- अगर अब रूठे तो नहीं मानेंगे।
सीएमओ ने कार्यरत 74 अस्थायी सफाईकर्मियों को हटा दिया था। उसके बाद से मप्र सफाई मजदूर विकास महासंघ के नगर अध्यक्ष दीपक सरसवाल, सचिव संजय बारसे वापस काम पर रखने की मांग पर अड़े थे। 20 दिसंबर काे महासंघ के जिलाध्यक्ष सरजू कुमार दिल्लीवाल सहित सफाई कर्मचारियों व वाल्मिकी समाज से जुड़े 6 संगठनों ने मोर्चा खोल दिया। उन्होंने 44 नए कर्मचारियों व निकाले 74 सहित 200 कर्मचारियों को रखने की मांग की। 21 दिसंबर को नगरपालिका का घेराव कर 48 घंटे में कर्मचारी नहीं रखने पर काम बंद करने की धमकी दी। त्योहारों के कारण वाल्मिकी समाज के वरिष्ठों के कहने पर रविवार से हड़ताल का निर्णय लिया। इसी बीच शनिवार को माणक टॉकीज का अतिक्रमण हटाने के बाद बंगला नंबर 60 में वाल्मिकी समाज संयुक्त संघर्ष समिति के राणा नरवाले, श्यामलाल घेंघट, दीपक सरसवाल सहित अन्य की सीएमओ सविता प्रधान से बात हुई। चर्चा के बाद नेताओं ने यह कहते हुए हड़ताल स्थगित कर दी कि सीएमओ 117 कर्मचारी नियमित रखने के लिए तैयार हैं। नपाध्यक्ष राकेश जैन से चर्चा कर सोमवार से भर्ती प्रक्रिया शुरू कर दी जाएगी। बावजूद अब तक नगरपालिका ने कोई निर्णय नहीं लिया। इससे बेरोजगार सफाईकर्मी नाराज हैं। सफाई मजदूर विकास महासंघ के जिलाध्यक्ष सरजूकुमार दिल्लीवाल का कहना है सीएमओ के आश्वासन पर ही कर्मचारी माने थे। बुधवार तक देखते हैं। ठोस निर्णय नहीं लिया तो हम कड़ा निर्णय लेंगे। अब रूठे तो नहीं मानेंगे। ताकत बता कर ही रहेंगे।
सीएमओ बोलीं- नहीं दिया किसी को आश्वासन
सीएमओ सविता प्रधान ने बताया कर्मचारियों से चर्चा जरूर हुई थी। पर आश्वासन किसी को नहीं दिया। नपाध्यक्ष से चर्चा होने के बाद देखते हैं, क्या करना है। नपाध्यक्ष जैन ने बताया अभी कोई चर्चा नहीं हुई है। दाे-तीन दिन में अधिकारियों से चर्चाकर निर्णय लेंगे।
hin_Deva hin_Deva hin_Deva hin_Deva hin_Deva